La aministrazion regjonâl sarde e à cambiât colôr. Cun di fat, lis elezions che si son davueltis ai 15 e ai 16 di Fevrâr a àn dât la vitorie, cul 51,88% des preferencis, al candidât dal centri diestre Ugo Cappellacci, che al vuidarà la Regjon Sardegne tai prossims agns. La sô coalizion e à vût un risultât inmò plui grues, ven a dî il 56,07% dai vôts. Plui in detai: il PdL al à vût il 30,2% des preferencis, la UDC il 9,04%, i Riformatori Sardi il 6,79%, il PSd’Az il 4,29%, Sardegna Insieme – UDS – Nuovo PSI il 3,48%, e il Movimento per le autonomie il 2,25%. Il president dimissionari, Renato Soru, invezit, nol è lât plui innà dal 42,94%. La coalizion di centri çampe che lu poiave si è fermade al 39,07%, che a son lâts dividûts cussì: al PD il 24,77%, ae IdV il 5,04%, al PRC il 3,16%, ai Rossomori il 2,54%, al PdCI l’1,91%, ae Sinistra Autonomista l’1,64%. Al tierç puest, ancje se lontan dai prins doi candidâts, al è rivât il candidât indipendentist Gavino Sale che al à cjapât il 3,06% dai vôts; il so partît – iRS – al à vût, invezit, il 2,06% des preferencis. In ogni câs, si trate di un pas indenant pal partît indipendentist sart che al pues contâ suntune base eletorâl di cuasi 30 mil vôts. Chel altri candidât indipendentist, Gianfranco Sollai, si è fermât al 0,55%. A poiâlu e jere la coalizion Unidade Indipendentista che e à cjapât il 0,45% dai vôts. Un tic miôr al à fat il candidât dal Partît Socialist, Peppino Balia, che al à vût l’1,55% des preferencis; il so partît, invezit, al è stât votât dal 2,33% dal eletôrs.
Font: Regione Autonoma della Sardegna, 16-17/02/09 (ultins dâts inzornâts ai 26/02/09)
fur_Latn fur_Latn